asau vā́ ādityo brahmā́harahaḥ purástājjāyate ví sīmatáḥ surúco vená āvaríti mádhyaṃ vaí sīmèmé lokā́ḥ surúco 'sā́vādityó veno yadvaí prajíjaniṣamāṇó 'venattásmādvenastā́neṣá sīmató madhyató vivr̥ṇvannúdeti sá budhnyā̀ upamā́ asya viṣṭhā íti díśo vā́ asya budhnyā̀ upamā́ viṣṭhāstā hyèṣá upavitíṣṭhate satáśca yónimásataśca vívarítīme vaí lokā́ḥ satáśca yónirásataśca yácca hyásti yácca na tádebhyá evá lokébhyo jāyate triṣṭubhópadadhāti traíṣṭabho hyèṣá sādayitvā sū́dadohasā́dhivadati tásyokto bándhuḥ